MEDDELELSE FRA KOMMISSIONEN TIL RÅDET om indledning af konsultationer med Republikken Togo i medfør af artikel 96 i Cotonou-aftalen

Artikel 9, stk. 2, i AVS-EF-partnerskabsaftalen, der blev undertegnet den 23. juni 2000 i Cotonou, og som Republikken Togo også har tiltrådt, definerer de væsentlige elementer, som partnerskabet bygger på. Respekten for menneskerettighederne, de demokratiske principper og retsstaten er grundlaget for parternes interne og eksterne politik og udgør disse væsentlige elementer.

Efter de høringer, der blev indledt i medfør af artikel 366 A i den fjerde reviderede Lomé-konvention efter optællingen af resultatet af præsidentvalget den 21. juni 1998, besluttede EU ikke at genoptage sit samarbejdet med Togo, der har været suspenderet siden oktober 1992, da myndighederne ikke traf foranstaltninger for at løse de problemer, der var blevet observeret i forbindelse med valget. I henhold til beslutningen har EU så vidt muligt tilstræbt at undgå at straffe civilsamfundet i Togo samt søgt at tilskynde til overholdelse af de essentielle elementer i Lomé Konventionen.

Efter at de traditionelle oppositionspartier havde boykottet parlamentsvalget i juli 1999, appellerede EU til myndighederne om at indlede en ny dialog med oppositionen og tilbød at ledsage en sådan intern dialog. Dialogen, der fik officiel karakter ved en rammeaftale undertegnet i Lomé (ACL), gav visse resultater i form af en ny valglov, oprettelsen af en national uafhængig valgkommission (CENI), tilsagn fra præsidenten om ikke at lade sig genopstille ved præsidentvalget i 2003 og om at fremskynde parlamentsvalget til 2000. Demokratiske valg og øget respekt for menneskerettighederne blev derefter af EU fastsat som de politiske mål, der skulle gøre det muligt at genoptage samarbejdet med Togo.

Imidlertid fraveg regeringen sit løfte om at gennemføre ACL fuldt og helt, herunder at fremskynde parlamentsvalget, og ændrede ensidigt valgloven og sammensætningen af den uafhængige valgkommission. De traditionelle oppositionspartier boykottede derefter igen parlamentsvalget den 30. oktober 2002, da det blev afholdt på et grundlag, som de ikke kunne acceptere. Demarcher og erklæringer fra EU og henstillinger fra det internationale samfund til den togolesiske regering om at respektere ACL førte ikke til positive resultater, og EU erklærede, at den måde, valget var blevet organiseret på, ikke fremmede demokratiseringsprocessen i landet. Efter præsidentvalget den 1. juni 2003 udtrykte EU ligeledes sin alvorlige bekymring over forskellige begivenheder, der havde fundet sted før, under og efter valget. Arrestationer og tilbageholdelse af oppositionstilhængere samt intimidering af den fri presse var også kilde til bekymring.

De politiske mål, der skulle gøre det muligt at genoptage samarbejdet med Togo, er således ikke blevet realiseret og har ikke længere gyldighed. Togo har derfor ikke modtaget nogen tildeling fra 8. EUF eller fået meddelelse om tildeling af et beløb fra 9. EUF. To udviklingsprojekter, der finansieres af restbeløb fra 6. og 7. EUF (støtte til den 4. folketælling og støtte decentraliseret miljøforvaltning), tilbageholdes i øjeblikket inden undertegnelsen i afventning af en positiv udvikling på de områder, der fortrinsvis volder EU bekymring.

Myndighederne, som er klar over, at såvel dialogen med EU som dialogen med de traditionelle oppositionspartier er låst fast, har udtrykt ønske om at genoptage dialogen med EU. Under deres møde den 2. oktober 2003 anmodede premierminister Koffi Sama Kommissionens formand, Romano Prodi, om at overveje mulighederne for at genoptage konsultationerne i medfør af artikel 96 i Cotonou-aftalen. Premierministeren erklærede, at regeringen ville bestræbe sig på at styrke demokratiet, og at han var rede til at arbejde for demokrati og menneskerettigheder og indføre relevante foranstaltninger. Han bad om en kraftig opbakning fra EU's side til at støtte Togo i denne proces.

Kommissionen ønsker at gribe denne lejlighed til at genoptage dialogen og mener, ligesom de togolesiske myndigheder, at det mest hensigtsmæssige retsinstrument vil være konsultationer i medfør af artikel 96 i Cotonou-aftalen. Kommissionen foreslår derfor medlemsstaterne at indlede konsultationer med Republikken Togo for at få kendskab til landets hensigter med hensyn til at indlede en konkret dialog med de forskellige oppositionspartier og repræsentanter fra civilsamfundet og iværksætte en reel demokratisk udvikling på alle niveauer i samfundet. Målet med dialogen skal med udgangspunkt i ACL være en fuldstændig genindførelse af demokratiet og respekten for menneskerettighederne og de grundlæggende frihedsrettigheder, inklusive mediefrihed. Konsultationerne vil også gøre det muligt at fastsætte nye politiske mål, der kan vejlede Togo i denne proces.

Konsultationerne vil endelig gøre det muligt at tage stilling til, om afgørelsen om ikke at genoptage samarbejdet af 14. december 1998 skal bibeholdes, eller der skal træffes nye relevante foranstaltninger, jf. artikel 96 i Cotonou-aftalen.

Kommissionen foreslår derfor Rådet at indbyde Togo til konsultationer i medfør af artikel 9 og 96 i Cotonou-aftalen i henhold til vedlagte udkast til skrivelse.

I konsultationsperioden bibeholdes Rådets afgørelse af 14. december 1998 om ikke at genoptage samarbejdet med Togo, idet man dog, som specificeret i afgørelsen, så vidt muligt bør undgå at ramme civilsamfundet.

BILAG

Bruxelles, den ..................

Hr. premierminister Koffi Sama

Premierminister for Den Togolesiske Republik

Lomé

Togo

UDKAST

Hr. premierminister Koffi Sama

Under Deres møde den 2. oktober med Romano Prodi, formand for Europa-Kommissionen, gav De udtryk for, at den togolesiske regering ønskede at genoptage dialogen med Den Europæiske Union for, i medfør af artikel 96 i Cotonou-aftalen inden for rammerne af konsultationer, at drøfte demokratiseringsprocessen og menneskerettighedssituationen i Togo.

Den Europæiske Union er enig med Dem i, at den dialog mellem Unionen og Togo, der blev indledt i juli 1999, ikke har ført til de ønskede resultater, og at parterne sammen bør søge at komme ud af det nuværende politiske dødvande.

Vi har derfor den ære på Fællesskabets og Den Europæiske Unions medlemsstaters vegne og i medfør af artikel 96 i Cotonou-aftalen at indbyde Deres land til konsultationer med henblik på i overensstemmelse med aftalen at foretage en grundig undersøgelse af situationen og i givet fald finde en acceptabel løsning.

Den Europæiske Union ønsker bl.a. at få kendskab til Den Togolesiske Republiks hensigter med hensyn til at indlede en konkret dialog med de forskellige oppositionspartier og repræsentanter fra civilsamfundet og iværksætte en reel demokratisk udvikling, som kan føre til en fuldstændig genindførelse af demokratiet på alle niveauer i samfundet. Den Europæiske Union ønsker ligeledes at drøfte situationen i landet med hensyn til menneskerettighederne og de grundlæggende frihedsrettigheder, herunder mediefriheden, og få oplyst, hvilke foranstaltninger den togolesiske regering har truffet for at rette op på situationen.

Vi foreslår, at disse konsultationer finder sted i nær fremtid i Rådet for Den Europæiske Unions bygning på et tidspunkt, der skal fastsættes efter gensidig overenskomst.

Med venlig hilsen

På Rådets vegne På Kommissionens vegne

Kopi: Formanden for AVS-Ambassadørudvalget

Formanden for generalsekretariatet for gruppen af AVS-stater